Virallinen lehti nro C 098 , 09/04/1999 s. 0035



A4-0471/98 Päätöslauselma komission kertomuksesta yhteisön kolmannen vammaisten hyväksi toteutettavan toimintaohjelman (Helios II) arvioinnista 1993 - 1996 (KOM(98)0015 - C4-0152/98) Euroopan parlamentti, joka - ottaa huomioon komission kertomuksen (KOM(98)0015 - C4-0152/98), - ottaa huomioon Euroopan unionista tehdyn sopimuksen B ja F artiklan, - ottaa huomioon Amsterdamin sopimuksen 13 artiklan ja 137 artiklan (konsolidoitu versio), - ottaa huomioon 13. joulukuuta 1996 antamansa päätöslauselman vammaisten ihmisten oikeuksista ((EYVL C 20, 20.1.1997, s. 386.)) ja 11. huhtikuuta 1997 antamansa päätöslauselman komission tiedonannosta vammaisten yhtäläisistä mahdollisuuksista ((EYVL C 132, 28.4.1997, s. 313.)), - ottaa huomioon talous- ja sosiaalikomitean tätä tiedonantoa koskevan lausunnon (CES 1347/97), - ottaa huomioon työllisyys- ja sosiaaliasiain valiokunnan mietinnön (A4-0471/98), A. katsoo, että Helios II -ohjelman merkittävin saavutus on se, että vammaisjärjestöt ovat tulleet tietoisiksi siitä aktiivisesta roolista, joka niillä on oltava Euroopan unionissa, jotta vammaisten oikeudet otetaan huomioon ja jotta niitä edistetään, ja että jatkuva vuoropuhelu on aloitettu yhteisön toimielinten kanssa, B. katsoo, että ohjelma on lisäksi sen toiminnan kautta, joka alunperin perustui pelkästään kokemusten ja tiedonvaihtoon, muodostanut yhteisön selkeän poliittisen linjan, joka käy ilmi edellä mainitusta vammaisten yhtäläisiä oikeuksia koskevasta komission tiedonannosta ja neuvoston ja jäsenvaltioiden hallitusten edustajien antamasta tätä aihetta koskevasta selvityksestä; molemmissa asiakirjoissa korostetaan tarvetta antaa vammaisille mahdollisuus käyttää oikeuksiaan täysipainoisesti samoin ehdoin kuin kaikki muutkin unionin kansalaiset, C. katsoo, että vammaiset tai vammaisten vanhemmat, kun vammaiset eivät pysty edustamaan itseään, ja järjestöt, joissa vammaiset tai heidän vanhempansa ovat enemmistönä, eivät ole valitettavasti kuitenkaan osallistuneet riittävässä määrin Helios II -ohjelmaan, D. ottaa huomioon, että tämä puute vahvistaa sitä, että yhteisön ohjelmien on sisällettävä konkreettisia taloudellisia ja organisatorisia tukitoimia, jotta esteet vammaisten ja heidän järjestöjensä osallistumiselle voidaan poistaa, E. ottaa huomioon, että ohjelman avulla saavutetut tulokset ovat olleet rajallisia asiantuntemuksen, vuoropuhelun, hyvien toimintatapojen tarkastelun ja levittämisen rakenteellisten mahdollisuuksien kannalta sekä näihin kysymyksiin liittyvän tietoisuuden lisäämisessä; tämän vuoksi on laadittava toimintasuunnitelma vammaisten yhtäläisiä oikeuksia koskevaan tiedonantoon perustuvan strategian pohjalta, jonka avulla on mahdollista lujittaa ja kehittää edelleen näitä näkökohtia, Tämänhetkinen poliittinen tilanne F. katsoo, että Amsterdamissa hyväksytyssä sopimusluonnoksessa määritellään selvästi ne alueet, joilla voidaan antaa yhteisön panos vammaisten hyväksi, nimittäin syrjinnän ja sosiaalisen syrjäytymisen torjunnassa, G. katsoo, että suuri osa vammaisista (vaikeasti vammaisista tai iäkkäämmistä vammaisista) jäisivät tiedon ja kokemusten vaihdon ulkopuolelle, jos kaikki EU:n sosiaaliset ohjelmat keskittyisivät työmarkkinoihin, H. katsoo, että komission ehdotuksissa uusiksi rakennerahastoasetuksiksi esitetään kokonaisvaltainen vammaisia koskeva lähestymistapa (mainstreaming), I. ottaa huomioon, että yhteiskunnassa yleensäkin ja erityisesti työmarkkinoilla on edelleen kuitenkin vakavia esteitä vammaisten yhtäläiselle osallistumiselle; Tämänhetkinen poliittinen tilanne 1. Pyytää komissiota tekemään toimintasuunnitelman, jolla pyritään; a) tarjoamaan jatkossakin rakenteellisia mahdollisuuksia vuoropuheluun ja yhteiseen neuvonpitoon kansalaisjärjestöjen kanssa ja helpottamaan niiden yhteyksiä komission kaikkien niiden pääosastojen kanssa, joiden toimivaltuudet unionin politiikassa voivat edesauttaa tarjoamaan yhtäläiset mahdollisuudet vammaisille ja torjumaan vammaisiin kohdistuvaa syrjintää; b) antamaan tässä tarkoituksessa komission yksiköiden väliselle työryhmälle, joka vastaa vammaisia koskevasta politiikasta, selkeä ja yleisesti tunnustettu asema komissiossa sijoittamalla se esimerkiksi suoraan komission pääsihteerin alaisuuteen ja huolehtimaan siitä, että tämä ryhmä neuvottelee säännöllisesti vammaisjärjestöjen kanssa; c) kehittämään edelleen korkean tason ryhmien yhteyksiä jäsenvaltioiden hallitusten kanssa, jotta monenkeskistä tiedon- ja kokemustenvaihtoa voidaan edistää ja antaa muille kansallisille kumppaneille mahdollisuus osallistua ryhmään, joiden toimivaltuudet voivat myötävaikuttaa siihen, että vammaiset voivat käyttää oikeuksiaan täysimääräisesti; d) edistämään yhteyksiä korkean tason asiantuntijaryhmän ja kansallisten sekä eurooppalaisten vammaisjärjestöjen kanssa pyrkimyksenä jatkaa työtä, johon Helios II -ohjelman pohjalta ryhdyttiin keskinäisen perehtyneisyyden ja tietoisuuden saavuttamiseksi näissä kysymyksissä; e) tutkimaan, luokittelemaan ja asettamaan saataville myös omilla Internet-sivuilla materiaalia, joka on tuotettu Helios II -ohjelman yhteydessä ja jolla on merkitystä toimijoille ja vammaisjärjestöille, mukaan lukien hyvän toimintatavan suuntaviivat, ja huolehtimaan siitä, että kaikki osapuolet yhdessä päivittävät materiaalia säännöllisesti; 2. Hyväksyy komissiossa muotoutumassa olevan näkökannan, jonka parlamentti vahvisti vuoden 1999 talousarvion käsittelyssä, että vammaisten hyväksi on ryhdyttävä erityistoimiin sekä tulevassa syrjinnän vastaisessa ohjelmassa, joka perustuu Amsterdamin sopimuksen 13 artiklaan, että tulevissa toimissa sosiaalisen syrjäytymisen torjumiseksi mainitun sopimuksen 137 artiklan mukaisesti; 3. Katsoo, että tämä menettelytapa vastaa todellakin parhaiten perustamissopimuksen tavoitteita ja samanaikaisesti antaa mahdollisuuden kehittää sekä proaktiivisia että tarpeita vastaavia poliittisia strategioita vammaisia koskevissa haasteissa; katsoo, että tämän on tapahduttava hyvien toimintatapojen vaihdon kautta sekä edistämällä aktiivisesti innovatiivisia strategioita ja kokeiluja; 4. Muistuttaa, että kummankin ohjelman avulla on välttämätöntä Helios II -ohjelman pohjalta jatkaa ja edistää edelleen vammaisia edustavien vapaaehtoisjärjestöjen ja yhdistysten sekä kollektiivisten ryhmien eri muotoja ja kokemuksia; 5. Katsoo Helios II -ohjelmasta saadun kokemuksen perusteella, että vammaisten osallistumista koskevat erityiset tukitoimet on taattava, ja pyytää tämän vuoksi sisällyttämään näihin kahteen ohjelmaan selkeän erittelyn vammaisille tarkoitetuista välineistä; 6. Toivoo lisäksi, että lainsäädäntötekstit, joihin nämä ohjelmat perustuvat, sisältävät selviä, sitovia määräyksiä vammaisten ja vammaisjärjestöjen osallistumisesta, joiden hallintoelinten on ensisijaisesti koostuttava vammaisista tai vammaisten vanhemmista, kun vammaiset eivät pysty edustamaan itseään, ja että määräyksiin on sisällytettävä erityisiä ohjelman valvonta- ja arviointimekanismeja; 7. Toteaa, että Euroopan sosiaalirahaston toteuttamat toimet vammaisten hyväksi ovat tehokkaita ainoastaan, jos arviointia koskevia määräyksiä (sekä ennen ohjelmaa että sen jälkeen) ja vammaisten aseman valvontaa työmarkkinoilla parannetaan; 8. Panee tyytyväisenä merkille Eurostatin viimeisimmän aloitteen, jolla pyritään kehittämään yhteisiä indikaattoreita ja keräämään vertailukelpoisia tietoja vammaisista eri jäsenvaltioissa; 9. Pitää olennaisena sitä, että vammaisten hyväksi toteutetut toimet pidetään edelleen erillisinä ja selvästi näkyvillä yhteisön tulevissa, sosiaalirahaston puitteissa toteutettavissa toimissa; muistuttaa tässä yhteydessä, että tämä aloite on pidettävä erillään Amsterdamin sopimuksen 13 ja 137 artiklan nojalla rahoitettavista toimista, koska sillä pyritään erityisesti integraatioon työmarkkinoilla; 10. Vaatii, että on annettava direktiivi vähimmäisstandardien luomiseksi vammaisten tarvitsemista varusteista työpaikalla sekä esteettömästä pääsystä työpaikoille, ja korostaa, että EU:n tasolla on hyväksyttävä yhteinen vammaisuuden määritelmä; 11. Suosittaa lopuksi, että vammaisia koskevasta politiikasta vastaavan yksiköiden välisen työryhmän avulla komissio ottaa käyttöön menettelytapoja, joilla varmistetaan, että ehdotukset yhteisön lainsäädännöksi arvioidaan sen mukaan, miten ne vaikuttavat vammaisten yhtäläisiä oikeuksia koskevaan periaatteeseen Amsterdamin hallitusten välisessä konferenssissa hyväksytyn julistuksen nro 22 mukaisesti; 12. Kehottaa puhemiestään välittämään tämän lausunnon neuvostolle, komissiolle ja vammaisten eurooppalaiselle foorumille.